Source: http://europa.eu/rapid/press-release_MEMO-18-1444_mt.htm
Timestamp: 2018-06-25 18:11:22+00:00
Document Index: 1641941

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Il-pakkett tal-proċeduri ta' ksur għal Marzu: id-deċiżjonijiet ewlenin
Other available languages: EN FR DE DA ES NL IT SV FI EL CS ET HU LV PL SK SL BG RO HR
Il-pakkett tal-proċeduri ta' ksur għal Marzu: id-deċiżjonijiet ewlenin
Fil-pakkett tagħha ta' kull xahar tad-deċiżjonijiet dwar il-ksur, il-Kummissjoni Ewropea (minn hawn ‘il quddiem “il-Kummissjoni”) qiegħda tieħu azzjoni legali kontra l-Istati Membri li ma qdewx l-obbligi tagħhom skont il-liġi tal-UE. Dawn id-deċiżjonijiet, li jkopru diversi setturi u oqsma ta' politika tal-UE, għandhom l-għan li jiżguraw l-applikazzjoni kif suppost tad-dritt tal-UE għall-benefiċċju taċ-ċittadini u tan-negozji.
Id-deċiżjonijiet ewlenin meħuda mill-Kummissjoni qed jiġu ppreżentati hawn taħt, skont il-qasam ta' politika. Il-Kummissjoni qed tagħlaq ukoll 161 każ li fihom il-kwistjonijiet mal-Istati Membri kkonċernati ġew solvuti mingħajr ma l-Kummissjoni kellha għalfejn tkompli għaddejja bil-proċedura.
1. Il-Baġit u r-Riżorsi Umani
(Għal aktar tagħrif: Alexander Winterstein - tel.: +32 229 93265)
Baġit tal-UE: Il-Kummissjoni tinsisti mar-RENJU UNIT biex ipoġġi d-dazji doganali għad-dispożizzjoni tal-baġit tal-UE
Illum, il-Kummissjoni Ewropea ddeċidiet li tibgħat ittra ta' intimazzjoni lir-Renju Unit minħabba li qed jirrifjuta li jpoġġi d-dazji doganali għad-dispożizzjoni tal-baġit tal-UE, kif rikjest mil-liġi tal-UE. Rapport tal-OLAF tal-2017 jindika li l-importaturi fir-Renju Unit evitaw ammont kbir ta' dazji doganali billi użaw fatturi fittizji u foloz u dikjarazzjonijiet mhux korretti tal-valur doganali fl-importazzjoni. Spezzjonijiet oħrajn tal-Kummissjoni żvelaw żieda kbira tal-iskala ta' dik l-iskema ta' frodi bis-sottovalutazzjoni li kienet qed topera permezz tal-hub fir-Renju Unit bejn l-2011 u l-2017. Minkejja li kien infurmat bir-riskji tal-frodi relatat mal-importazzjoni tat-tessuti u taż-żraben li joriġinaw fir-Repubblika tal-Poplu taċ-Ċina mill-2007, u minkejja li ntalab jieħu miżuri xierqa għall-kontroll tar-riskji, ir-Renju Unit naqas milli jieħu azzjoni biex jevita l-frodi. Il-Kummissjoni tikkalkula li l-ksur tal-leġiżlazzjoni tal-UE mir-Renju Unit irriżulta f'telf għall-baġit tal-UE li jammonta għal EUR 2.7 biljun (li minn dawn jitneħħew il-kostijiet tal-ġbir) matul il-perjodu bejn Novembru 2011 u Diċembru 2017. Barra minn hekk, ir-Renju Unit kiser ukoll il-leġiżlazzjoni dwar it-Taxxa fuq il-Valur Miżjud tal-UE, u dan wassal għal telf potenzjali fil-baġit tal-UE. Ir-Renju Unit huwa responsabbli għall-konsegwenzi finanzjarji tal-ksur tiegħu tal-leġiżlazzjoni tal-UE.
2. L-Azzjoni Klimatika
Il-kwalità tal-karburanti: il-Kummissjoni tħeġġeġ lil 10 Stati Membri biex jittrasponu r-regoli għall-kalkolu u r-rappurtar tal-emissjonijiet tal-gassijiet b'effett serra tal-karburanti
Illum, il-Kummissjoni Ewropea ddeċidiet li toħroġ opinjoni motivata lill-Awstrija, lill-Belġju, lil Ċipru, lir-Repubblika Ċeka, lill-Finlandja, lill-Greċja, lil-Latvja, lir-Rumanija, lil Spanja, u lir-Renju Unit għan-nuqqas tagħhom li jittrasponu r-regoli tal-UE dwar il-kwalità tal-karburanti tad-diżil u tal-petrol (Id-Direttiva tal-Kunsill (UE) 2015/652) fil-liġi nazzjonali tagħhom. Id-Direttiva tistabbilixxi regoli għall-kalkolu u r-rappurtar tal-emissjonijiet tal-gassijiet b'effett serra tal-karburanti u enerġija oħra minn sorsi mhux bijoloġiċi. Ir-regolament tal-UE għandu l-għan li jikseb rappurtar preċiż biżżejjed, sabiex il-Kummissjoni tkun tista' tivvaluta l-prestazzjoni tal-fornituri tal-karburanti fl-issodisfar tal-obbligi tagħhom skont id-Direttiva dwar il-Kwalità tal-Karburanti (id-Direttiva 98/70/KE). Id-Direttiva dwar il-Kwalità tal-Karburanti għandha l-għan li tikseb mill-inqas tnaqqis ta' 6 % tal-intensità tal-gassijiet b'effett serra tal-karburanti u l-enerġija pprovduti sa tmiem l-2020. Il-metodu tal-kalkolu għandu wkoll il-vantaġġ li jnaqqas il-piż amministrattiv tal-fornituri u tal-Istati Membri. L-Istati Membri kellhom sal-21 ta' April 2017 biex jimplimentaw ir-regoli tal-UE dwar il-kalkolu u r-rappurtar tal-emissjonijiet tal-gassijiet b'effett serra fil-liġi nazzjonali tagħhom. Il-Kummissjoni diġà kienet bagħtet ittra ta' intimazzjoni lil dawn l-Istati Membri f'Mejju 2017. Jekk l-Istati Membri kkonċernati ma jeħdux azzjoni fi żmien xahrejn mid-data tal-wasla tal-opinjoni motivata, il-każ jista' jitressaq quddiem il-Qorti tal-Ġustizzja tal-UE.
3. Il-Kompetizzjoni
(Għal aktar tagħrif: Ricardo Cardoso - tel.: +32 229 80100, Maria Sarantopoulou – tel.: +32 229 13740)
L-antitrust: il-Kummissjoni tagħlaq il-proċeduri ta' ksur għal 18-il Stat Membru li ttrasponu d-Direttiva dwar l-azzjonijiet għad-danni tal-antitrust fil-liġi nazzjonali
Il-Kummissjoni Ewropea ddeċidiet li tagħlaq il-proċeduri ta' ksur kontra l-Awstrija, il-Belġju, Ċipru, il-Kroazja, ir-Repubblika Ċeka, l-Estonja, Franza, il-Ġermanja, l-Irlanda, l-Italja, il-Latvja, Malta, in-Netherlands, il-Polonja, ir-Rumanija, is-Slovenja, Spanja u r-Renju Unit minħabba li issa ttrasponu d-Direttiva dwar l-azzjonijiet għad-danni tal-antitrust (id-Direttiva 2014/104/UE) fil-liġi nazzjonali. Din id-Direttiva tgħin liċ-ċittadini u lill-kumpaniji jitolbu kumpens għad-danni jekk ikunu vittmi ta' ksur tar-regoli tal-UE dwar l-antitrust, bħal kartelli jew abbużi ta' pożizzjonijiet dominanti fis-suq. Tagħti wkoll lill-vittmi aċċess eħfef għall-evidenza li jeħtieġu biex jagħtu prova tad-danni li ġarrbu kif ukoll aktar żmien biex iressqu l-pretensjonijiet tagħhom. Id-Direttiva dwar l-azzjonijiet għad-danni tal-antitrust hija għalhekk parti essenzjali mill-infurzar tal-liġi tal-UE dwar il-kompetizzjoni. L-Istati Membri kienu obbligati jittrasponuha fil-liġi nazzjonali tagħhom sas-27 ta' Diċembru 2016. Seba' Stati Membri ttrasponuha sad-data ta' skadenza. Wara l-ftuħ tal-proċeduri ta' ksur, 18-il Stat Membru ttrasponu d-Direttiva fl-2017. Il-Bulgarija nnotifikat it-traspożizzjoni kmieni fl-2018 u l-valutazzjoni tal-kompletezza tal-miżuri ta' traspożizzjoni għadha għaddejja. Fl-2018, il-Kummissjoni se tipproċedi għall-verifika tal-konformità tat-traspożizzjonijiet nazzjonali u tisdieden liż-żewġ Stati Membri l-oħra (il-Greċja u l-Portugall) biex jieħdu l-passi meħtieġa biex jiżguraw li d-Direttiva tkun implimentata bis-sħiħ.
4. L-Enerġija
L-effiċjenza enerġetika: il-Kummissjoni titlob lil SPANJA biex tittrasponi b'mod korrett il-leġiżlazzjoni tal-UE
Illum, il-Kummissjoni Ewropea ddeċidiet li tibgħat opinjoni motivata lil Spanja biex titlob formalment it-traspożizzjoni korretta fil-liġi nazzjonali tar-rekwiżiti għall-arloġġi individwali f'bini b'aktar minn appartament wieħed stabbiliti fid-Direttiva dwar l-Effiċjenza fl-Enerġija (id-Direttiva 2012/27/UE). Id-Direttiva tirrikjedi l-installazzjoni ta' arloġġi tat-tisħin u tal-ilma sħun għall-bini b'aktar minn apparatment wieħed - fejn ikun teknikament fattibbli u kosteffiċjenti - għall-bini eżistenti kollu, filwaqt li l-miżuri ta' traspożizzjoni nazzjonali jimponu dan ir-rekwiżit biss fir-rigward tal-bini ġdid (mibni wara l-2007). Kienet intbagħtet ittra ta' intimazzjoni lil Spanja f'Ottubru 2017 u l-Kummissjoni issa pproċediet għall-pass li jmiss fil-proċedura ta' ksur. Spanja għandha xahrejn żmien biex tikkonforma mal-opinjoni motivata; inkella, il-Kummissjoni tista' tiddeċiedi li tressaq l-Istat Membru quddiem il-Qorti tal-Ġustizzja tal-UE.
L-effiċjenza enerġetika: il-Kummissjoni tinsisti mal-GREĊJA biex tittrasponi b'mod korrett ir-regoli tal-UE
Il-Kummissjoni ddeċidiet li tibgħat ittra ta' intimazzjoni lill-Greċja biex titlob formalment l-adozzjoni u n-notifika tal-istrateġija fit-tul aġġornata għar-rinnovazzjoni tal-bini kummerċjali u residenzjali, kif rikjest mid-Direttiva dwar l-Effiċjenza fl-Enerġija (id-Direttiva 2012/27/UE). Id-data ta' skadenza stabbilita mid-Direttiva għan-notifika tal-istrateġija aġġornata għar-rinnovazzjoni tal-bini kienet it-30 ta' April 2017. Id-Direttiva dwar l-Effiċjenza fl-Enerġija tistabbilixxi rekwiżiti għall-iffrankar tal-enerġija għall-bini fil-pajjiżi tal-UE. Dan jinkludi li l-binjiet tal-gvern ċentrali jsiru aktar effiċjenti fl-użu tal-enerġija u li jiġu stabbiliti pjanijiet nazzjonali għar-rinnovazzjoni tal-istokk kollu tal-bini. L-istrateġiji fit-tul għar-rinnovazzjoni juru kif l-Istati Membri qed jippjanaw li jrawmu l-investiment fir-rinnovazzjoni tal-bini residenzjali u kummerċjali. Issa l-Greċja għandha xahrejn biex twieġeb għall-argumenti mressqa mill-Kummissjoni; inkella, il-Kummissjoni tista' tiddeċiedi li tibgħat opinjoni motivata.
Il-provvista tal-gass: il-Kummissjoni titlob lill-POLONJA biex tittrasponi b'mod korrett ir-regoli tal-UE
Illum, il-Kummissjoni ddeċidiet li tibgħat ittra ta' intimazzjoni lill-Polonja minħabba li naqset li tikkonforma mar-rekwiżiti tal-UE tar-Regolament dwar is-Sigurtà tal-Provvista tal-Gass (ir-Regolament (UE) 2017/1938). Il-leġiżlazzjoni tal-Polonja timponi obbligu għall-ħżin tal-gass fuq l-impriżi li jimportaw il-gass fil-Polonja. Il-kundizzjonijiet biex jiġi ssodisfat l-obbligu permezz tal-ħżin tal-gass barra mill-pajjiż fil-prattika jagħmlu ħżin bħal dan inqas attraenti u aktar diffiċli milli jekk il-gass jinħażen fil-Polonja. Filwaqt li ċerti obbligi għas-sigurtà tal-provvista huma possibbli skont ir-Regolament dwar is-Sigurtà tal-Provvista tal-Gass, dawn huma soġġetti għall-konformità ma' għadd ta' kundizzjonijiet, bħal pereżempju li ma jgħawġux il-kompetizzjoni mingħajr bżonn jew li ma jostakolawx il-funzjonament tas-suq intern. Il-Kummissjoni hija tal-opinjoni li l-obbligu Pollakk għall-ħżin tal-gass mhuwiex kompatibbli mal-miżuri tal-UE għas-salvagwardja tas-sigurtà tal-provvista tal-gass. Ir-Regolament jistabbilixxi r-rekwiżiti li jridu jiġu rispettati mill-Istati Membri kollha sabiex jiġi evitat tfixkil potenzjali fil-provvista fl-UE u biex jiġu indirizzati jekk iseħħu. Issa l-Polonja għandha xahrejn biex twieġeb għall-argumenti mressqa mill-Kummissjoni; inkella, il-Kummissjoni tista' tiddeċiedi li tibgħat opinjoni motivata.
5. L-ambjent
L-iskart industrijali: il-Kummissjoni tressaq lill-KROAZJA quddiem il-Qorti minħabba li naqset milli tipproteġi liċ-ċittadini mill-iskart industrijali fil-miżbla ta' Biljane Donje
Illum, il-Kummissjoni Ewropea ddeċidiet li tressaq lill-Kroazja quddiem il-Qorti tal-Ġustizzja tal-UE minħabba li naqset li tiżgura livell xieraq ta' protezzjoni tas-saħħa tal-bniedem u l-ambjent fis-sit “Crno brdo” f'Biljane Donje, ħdejn il-belt ta' Benkovac, inqas minn 50 metru 'l bogħod mid-djar. L-iskart kellu jiġi ġestit skont ir-regoli tal-UE dwar l-iskart (id-Direttiva Qafasdwar l-iskart tal-UE, id-Direttiva 2008/98/KE) sa mhux aktar tard minn tmiem l-2015. Għalkemm il-Kroazja impenjat ruħha li tindirizza din is-sitwazzjoni f'diversi okkażjonijiet, għadu ma sarx progress reali. Għal kważi erba' snin, l-iskart industrijali mormi fil-miżbla illegali ta' “Crno brdo” ma tneħħiex u ma ġiex ġestit kif suppost, u hemm ir-riskju li jikkontamina l-ilma ta' taħt l-art u l-arja. Il-post bħalissa qed jintuża bħala depożitorju ta' ammont kbir ta' residwu tal-produzzjoni tal-ipproċessar tal-ferromanganiż u tas-silikomanganiż. Peress li l-awtoritajiet Kroati naqsu milli jikklassifikaw dak il-materjal bħala skart b'mod konformi mad-Direttiva, madwar 140,000 tunnellata ta' dan l-aggregat tal-ġebla potenzjalment ta' ħsara huma ddepożitati direttament fuq il-ħamrija, u huma theddida għall-abitanti lokali u għall-ambjent. Skont il-liġi tal-UE, il-Kroazja kellha tistabbilixxi miżuri għall-protezzjoni tal-ilma ta' taħt l-art u għall-prevenzjoni tad-dispersjoni tal-partikuli li jagħmlu l-ħsara permezz tal-arja. Il-Kummissjoni Ewropea fetħet il-proċeduri ta' ksur kontra l-Kroazja f'Marzu 2015, u bagħtet opinjoni motivata f'Novembru 2016. Peress li għadu ma sarx progress fl-iżgurar ta' ġestjoni tal-iskart kif suppost f'Biljane Donje li tiggarantixxi li l-iskart ma jkunx ta' periklu għas-saħħa tal-bniedem u għall-ambjent, illum il-Kummissjoni ddeċidiet li tressaq lill-Kroazja quddiem il-Qorti tal-Ġustizzja tal-UE. Għal aktar tagħrif, irreferi għall-verżjoni sħiħa tal-istqarrija għall-istampa.
Il-Kummissjoni tressaq lill-FINLANDJA quddiem il-Qorti minħabba l-kaċċa fir-rebbiegħa tal-għasafar selvaġġi
Il-Kummissjoni Ewropea ddeċidiet tressaq lill-Finlandja quddiem il-Qorti tal-Ġustizzja tal-UE għall-kaċċa illegali fir-rebbiegħa tal-edreduni rġiel fil-provinċja ta' Åland. Skont id-Direttiva dwar l-Għasafar (id-Direttiva 2009/147/KE), il-qtil tal-għasafar selvaġġi huwa pprojbit, iżda l-kaċċa ta' xi speċijiet, bħal pereżempju l-edreduni (Somateria mollissima), hija permessa sakemm din ma ssirx matul l-istaġun tar-riproduzzjoni jew tal-passa tar-rebbiegħa, jew sakemm il-kundizzjonijiet għal eċezzjoni mill-projbizzjoni tal-kaċċa jkunu ssodisfati. L-awtoritajiet kompetenti għadhom jippermettu l-prattika tal-kaċċa fir-rebbiegħa tal-edreduni rġiel fil-Provinċja ta' Åland. Id-Direttiva dwar l-Għasafar tipprojbixxi kwalunkwe kaċċa ta' għasafar migratorji matul l-istaġun tat-trobbija jew matul l-istadji differenti tar-riproduzzjoni. Huwa possibbli li jkun hemm eċċezzjonijiet għal din ir-regola sakemm jiġu ssodisfati ċerti kundizzjonijiet. Madankollu, il-kundizzjonijiet għall-eċċezzjonijiet mhumiex issodisfati fil-Finlandja. Il-popolazzjoni tal-edreduni mhijiex f'livell sodisfaċenti. Skont l-aktar valutazzjonijiet tal-popolazzjoni reċenti, l-ispeċi qed tonqos kemm fl-UE kif ukoll fil-Finlandja. Barra minn hekk, il-kwota tal-kaċċa taqbeż l-ammont awtorizzat ta' 1 % ta' mortalità annwali ta' edreduni fil-Provinċja ta' Åland. F'Diċembru 2005, il-Qorti kienet diġà ddeċidiet fis-sentenza tagħha (C-344/03) li l-Finlandja kienet naqset milli taqdi l-obbligi tagħha skont id-Direttiva dwar l-Għasafar minħabba l-kaċċa tal-edreduni fir-rebbiegħa, fost speċijiet oħrajn fil-provinċja ta' Åland. Il-prattiki kkundannati waqfu iżda reġgħu bdew fil-Provinċja ta' Åland fl-2011 u kien għalhekk li l-Kummissjoni fetħet il-proċeduri ta' ksur dwar din il-kwistjoni f'Novembru 2012. F'Diċembru 2016, il-Kummissjoni bagħtet opinjoni motivata, biex tħeġġeġ lill-Finlandja twaqqaf il-kaċċa fir-rebbiegħa ta' edreduni rġiel fil-Provinċja ta' Åland. Madankollu, l-awtoritajiet kompetenti fil-Provinċja ta' Åland iddeċidew li jiftħu staġun ġdid tal-kaċċa fir-rebbiegħa għall-edreduni rġiel f'April 2017. Għal aktar tagħrif, irreferi għall-verżjoni sħiħa tal-istqarrija għall-istampa.
Il-Kummissjoni tressaq lil Spanja quddiem il-Qorti minħabba li ma wettqitx rieżami u aġġornament tal-Pjanijiet ta' Mmaniġġjar tal-Baċir tax-Xmara tagħha fil-Gżejjer Kanarji
Il-Kummissjoni ddeċidiet li tressaq lil Spanja quddiem il-Qorti tal-Ġustizzja tal-UE minħabba li ma wettqitx rieżami u aġġornament tal-Pjanijiet ta' Mmaniġġjar tal-Baċir tax-Xmara għas-seba' distretti tal-baċir tax-xmara fil-Gżejjer Kanarji (El Hierro, Fuerteventura, Gran Canaria, La Gomera, La Palma, Lanzarote u Tenerife). Il-Pjanijiet ta' mmaniġġjar tal-baċir tax-xmara huma l-bażi tad-Direttiva Qafas dwar l-Ilma (id-Direttiva 2000/60/KE). Dawn il-Pjanijiet jipprovdu ħarsa ġenerali komprensiva fuq il-kwistjonijiet ewlenin għal kull distrett tal-baċir tax-xmara u jenħtieġ li jinkludu l-miżuri speċifiċi meħtieġa biex jinkisbu l-għanijiet tal-kwalità ambjentali. Spanja kellha twettaq rieżami u aġġornament tal-Pjanijiet ta' Mmaniġġjar tal-Baċir tax-Xmara fit-territorju tagħha sat-22 ta' Diċembru 2015 u tinforma lill-Kummissjoni dwar dawn il-miżuri sat-22 ta' Marzu 2016. L-awtoritajiet Spanjoli naqsu wkoll milli jiżguraw il-konformità mal-obbligi dwar l-informazzjoni u l-konsultazzjoni pubblika għall-istabbiliment ta' dawn il-pjanijiet. Il-Kummissjoni insistiet kemm-il darba ma' Spanja biex taqdi l-obbligi tagħha: l-ewwel nett, billi bagħtet ittra ta' intimazzjoni f'April 2017 u t-tieni nett, billi ħarġet opinjoni motivata - f'Ottubru 2017. Għal aktar tagħrif, irreferi għall-verżjoni sħiħa tal-istqarrija għall-istampa.
Id-Direttiva dwar il-Ħabitats: il-Kummissjoni titlob lill-GREĊJA biex tirrispetta bis-sħiħ ir-regoli tan-natura
Il-Kummissjoni Ewropea tinsisti mal-Greċja biex tirrispetta l-obbligi skont id-Direttiva dwar il-Ħabitats (id-Direttiva tal-Kunsill 92/43/KEE) għall-protezzjoni tal-ħabitats naturali u tal-ispeċijiet inklużi fin-netwerk Natura 2000. L-Istati Membri għandhom jaħtru s-Siti ta' Importanza Komunitarja (SCIs) elenkati mill-UE bħala Żoni Speċjali ta' Konservazzjoni (SACs). Għandhom jistabbilixxu wkoll prijoritajiet u objettivi ta' konservazzjoni kif ukoll il-miżuri meħtieġa għall-konservazzjoni sabiex iżommu jew jerġgħu jġibu l-ispeċijiet u l-ħabitats preżenti f'kundizzjoni favorevoli. Dawn il-passi jridu jitwettqu fi żmien sitt snin wara l-inklużjoni ta' dawn is-siti fil-lista tal-UE bħala SCIs. Filwaqt li l-Greċja ħatret formalment il-239 sit kollha tagħha bħala SACs, ma stabbilixxiet la prijoritajiet u objettivi ta' konservazzjoni u lanqas il-miżuri metħieġa għall-konservazzjoni għal dawn is-siti. Bħala parti minn azzjoni ta' infurzar orizzontali kontra bosta Stati Membri, il-Kummissjoni qed tibgħat opinjoni motivata oħra lill-Greċja. Issa għandha xahrejn biex twieġeb. Jekk ma tweġibx, il-Kummissjoni tista' tiddeċiedi li tressaq il-kwistjoni quddiem il-Qorti tal-Ġustizzja tal-UE.
L-Impatt ambjentali: il-Kummissjoni tinsisti mal-FINLANDJA, mal-LUSSEMBURGU u mar-RUMANIJA biex jippromulgaw bis-sħiħ ir-regoli l-ġodda tal-UE fil-leġiżlazzjoni nazzjonali
Il-Kummissjoni titlob lill-Finlandja, lil-Lussemburgu u lir-Rumanija biex jadattaw il-liġijiet nazzjonali tagħhom biex jieħdu kont tal-emendi li saru lid-Direttiva dwar il-Valutazzjoni tal-Impatt Ambjentali (id-Direttiva 2014/52/UE). L-għan ta' din id-Direttiva huwa li tiżgura li titwettaq valutazzjoni tal-impatt xierqa għall-proġetti qabel ma jiġu approvati. Il-Kummissjoni Ewropea fetħet il-proċeduri ta' ksur kontra t-tliet Stati Membri f'Lulju 2017. Id-dispożizzjonijiet neqsin għadhom ma ġewx inkorporati bis-sħiħ fil-liġi Lussemburgiża minħabba li l-leġiżlazzjoni eżistenti dwar il-valutazzjoni tal-impatt qed tiġi riveduta bħalissa. Fir-rigward tal-Finlandja, għalkemm il-parti kontinentali ttrasponiet id-Direttiva, il-Gżira Åland għadha trid tintroduċi l-emendi meħtieġa fil-leġiżlazzjoni tagħha. Fir-Rumanija, il-leġiżlazzjoni qed titfassal bħalissa sabiex id-Direttiva tiġi traposta bis-sħiħ. Billi l-Finlandja, il-Lussemburgu u r-Rumanija għadhom ma ppromulgawx bis-sħiħ ir-regoli tal-UE fil-liġijiet nazzjonali tagħhom, il-Kummissjoni qed tibgħat opinjoni motivata. Jekk l-Istati Membri kkonċernati ma jeħdux azzjoni fi żmien xahrejn mid-data tal-wasla tal-opinjoni motivata, il-każ jista' jitressaq quddiem il-Qorti tal-Ġustizzja tal-UE.
Opinjoni motivata u ittra ta' intimazzjoni
Il-Kummissjoni tinsisti mal-IRLANDA u ma' SPANJA biex jaġixxu fuq il-protezzjoni kontra l-għargħar
Il-Kummissjoni qed titlob lill-Irlanda u lil Spanja biex jikkonformaw mar-rekwiżiti tad-Direttiva dwar l-Għargħar (id-Direttiva 2007/60/KE). Id-Direttiva għandha l-għan li tnaqqas u timmaniġġja r-riskji li joħloq l-għargħar għas-saħħa tal-bniedem, għall-ambjent u għall-attività ekonomika. Skont il-liġi tal-UE, l-Istati Membri kellhom ilestu u jippubblikaw il-pjanijiet tal-immaniġġjar tar-riskji tal-għargħar, u jinnotifikawhom lill-Kummissjoni sat-22 ta' Marzu 2016. F'April 2017, il-Kummissjoni fetħet il-proċedura ta' ksur billi bagħtet ittra ta' intimazzjoni lill-awtoritajiet Irlandiżi minħabba n-nuqqas tagħhom li jlestu, jippubblikaw u jikkomunikaw il-pjanijiet tal-immaniġġjar tar-riskji tal-għargħar għal seba' distretti tal-baċir tax-xmara. Billi l-Irlanda għadha ma nnotifikatx dawn il-pjanijiet, il-Kummissjoni qed tibgħat opinjoni motivata. L-Irlanda għandha xahrejn biex twieġeb. Barra minn hekk, illum il-Kummissjoni ddeċidiet li tibgħat ittra ta' intimazzjoni lil Spanja minħabba li l-awtoritajiet Spanjoli naqsu milli jinfurmaw lill-Kummissjoni dwar il-pjanijiet tal-immaniġġjar tar-riskji tal-għargħar għad-distretti tal-baċir tax-xmara ta' Katalonja u l-Gżejjer Kanarji. Spanja għandha xahrejn biex twieġeb ukoll.
L-iskart: il-Kummissjoni titlob lill-POLONJA biex tippromulga b'mod korrett ir-regoli dwar l-iskart
Il-Kummissjoni Ewropea ddeċidiet li tibgħat ittra ta' intimazzjoni lill-Polonja minħabba n-nuqqas tagħha li tittrasponi b'mod korrett għadd ta' dispożizzjonijiet tad-Direttiva Qafas dwar l-Iskart (id-Direttiva 2008/98/KE). Il-liġi tal-UE tinkludi miri għar-riutilizzazzjoni u għar-riċiklaġġ għall-iskart tal-kostruzzjoni u tad-demolizzjoni, u rekwiżiti dwar l-iskart perikoluż u l-kontenut tal-pjanijiet dwar il-ġestjoni tal-iskart. L-applikazzjoni korretta tal-leġiżlazzjoni tal-UE dwar l-iskart hija essenzjali għat-tranżizzjoni lejn ekonomija ċirkolari. Il-Polonja issa għandha xahrejn biex twieġeb għall-argumenti mressqa mill-Kummissjoni; inkella, il-Kummissjoni tista' tiddeċiedi li tibgħat opinjoni motivata.
6. L-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali
(Għal aktar tagħrif: Vanessa Mock – tel.: +32 229 56194, Letizia Lupini - tel.: +32 229 51958)
Għeluq ta' każijiet:
Is-servizzi finanzjarji: il-Kummissjoni għalqet sitt każijiet minħabba li l-Istati Membri nnotifikaw it-traspożizzjoni tar-regoli tal-Kummissjoni dwar il-kreditu ipotekarju
Il-Kummissjoni tilqa' t-traspożizzjoni tad-Direttiva dwar il-Kreditu Ipotekarju (id-Direttiva 2014/17/UE) mill-Kroazja, mir-Repubblika Ċeka, mid-Danimarka, mill-Finlandja, mill-Greċja, u mil-Lussemburgu. Id-Direttiva hija ta' benefiċċju għall-konsumaturi u għandha l-għan li toħloq suq tal-kreditu ipotekarju fl-UE kollha b'livell għoli ta' protezzjoni tal-konsumatur. Id-dispożizzjonijiet ewlenin jinkludu - regoli ta' kondotta għall-fornituri, inkluż obbligu biex tiġi vvalutata l-affidabbiltà kreditizja tal-konsumaturi u biex jiġu żvelati r-rekwiżiti ta' informazzjoni, kompetenza u għarfien għall-persunal, dispożizzjonijiet fir-rigward ta' ċerti aspetti tal-kreditu ipotekarju, bħal pereżempju l-ħlas lura antiċipat, is-self f'munita barranija, il-prattiki ta' rbit, l-edukazzjoni finanzjarja, l-evalwazzjoni tal-proprjetà u l-arretrati u l-bejgħ furzat. Illum il-Kummissjoni ddeċidiet li tagħlaq il-proċeduri ta' ksur li kienu miftuħa għal dawn l-Istati Membri f'Mejju 2016.
7. Is-Suq Intern, l-Industrija, l-Intraprenditorija u l-SMEs
Il-moviment liberu tal-merkanzija: il-Kummissjoni tinsisti mal-UNGERIJA biex tieqaf tirrestrinġi l-marġnijiet ta' qligħ tal-bejgħ bl-imnut tal-prodotti agrikoli u tal-ikel
Illum il-Kummissjoni ddeċidiet li tibgħat opinjoni motivata lill-Ungerija abbażi tal-fatt li r-regoli nazzjonali dwar il-bejgħ bl-imnut tal-prodotti agrikoli u tal-ikel huma inkompatibbli mal-liġi tal-UE. Skont il-liġi Ungeriża, il-bejjiegħa bl-imnut huma obbligati li japplikaw l-istess marġnijiet ta' qligħ għall-prodotti agrikoli u tal-ikel domestiċi u importati. Dan jista' jiskoraġġixxi l-bejgħ ta' prodotti agrikoli u tal-ikel importati meta mqabbla ma' dawk domestiċi, minħabba li jista' jagħmilha aktar diffiċli għall-importaturi u għall-bejjiegħa bl-imnut biex joffru l-prodotti importati, li normalment ikunu inqas magħrufa fost il-konsumaturi domestiċi, bi prezzijiet aktar attraenti. Fi Frar 2017, il-Kummissjoni fetħet il-proċeduri ta' ksur billi bagħtet ittra ta' intimazzjoni. Il-Kummissjoni qajmet tħassib li dawn ir-regoli jmorru kontra l-prinċipju tal-moviment liberu tal-merkanzija (l-Artikolu 34 tat-Trattat dwar il-Funzjonament tal-UE, TFUE)u jdgħajfu l-formazzjoni libera tal-prezzijiet tal-bejgħ tal-prodotti agrikoli fuq il-bażi ta' kompetizzjoni ġusta (ir-Regolament tal-UE Nru 1308/2013 li jistabbilixxi organizzazzjoni komuni tas-swieq fi prodotti agrikoli). Billi l-awtoritajiet Ungeriżi għadhom isostnu l-pożizzjoni tagħhom, il-Kummissjoni issa ddeċidiet li tibgħat opinjoni motivata. Jekk l-Ungerija ma tieħux azzjoni fi żmien xahrejn mid-data tal-wasla tal-opinjoni motivata, il-każ jista' jitressaq quddiem il-Qorti tal-Ġustizzja tal-UE.
L-apparat ta' pressjoni: il-Kummissjoni titlob lin-Netherlands biex jikkonformaw mar-regoli tal-UE
Illum, il-Kummissjoni ddeċidiet li tibgħat ittra ta' intimazzjoni lin-Netherlands biex titlobhom iwettqu traspożizzjoni korretta tad-Direttiva dwar l-apparat ta' pressjoni (id-Direttiva 2014/68/UE). Id-Direttiva tkopri firxa wiesgħa ta' tagħmir industrijali, bħal pereżempju l-kompressuri u l-exchangers tas-sħana, kif ukoll prodotti tal-konsumaturi bħal pereżempju l-fire extinguishers u l-pressure cookers. Hija ttejjeb il-kwalità u s-sikurezza tal-apparat ta' pressjoni, tiċċara r-responsabbiltajiet għall-manifatturi, għall-importaturi u għad-distributuri u ttejjeb is-superviżjoni tat-tali prodotti minn korpi ta' valutazzjoni tal-konformità. Il-Kummissjoni hija tal-fehma li n-Netherlands estendew il-kamp ta' applikazzjoni tal-leġiżlazzjoni għal ċerti installazzjonijiet li ma tapplikax għalihom. Ir-regoli Olandiżi jimminaw l-implimentazzjoni korretta, uniformi u effiċjenti tad-Direttiva fl-Istati Membri kollha billi jimponu dawn l-obbligi addizzjonali fuq il-manifatturi – u finalment jimminaw ukoll il-funzjonament bla xkiel tas-Suq Uniku. Issa n-Netherlands għandhom xahrejn biex jindirizzaw l-argumenti mressqa mill-Kummissjoni. Inkella, il-Kummissjoni tista' tiddeċiedi li tibgħat opinjoni motivata.
8. Il-Ġustizzja, il-Konsumaturi u l-Ugwaljanza bejn is-Sessi
Il-ġlieda kontra l-ħasil tal-flus: il-Kummissjoni tinsisti mal-Irlanda u s-Slovakkja biex jittrasponu r-regoli tal-UE
Illum, il-Kummissjoni Ewropea ddeċidiet li tibgħat opinjoni motivata lill-Irlanda u lis-Slovakkja dwar it-traspożizzjoni parzjali tagħhom tar-raba' Direttiva dwar il-Ġlieda Kontra l-Ħasil tal-Flus (id-Direttiva (UE) 2015/849). Din id-Direttiva ssaħħaħ ir-regoli attwali u tagħmel il-ġlieda kontra l-ħasil tal-flus u kontra l-finanzjament tat-terroriżmu aktar effettiva. Dawn ir-regoli tal-UE jtejbu wkoll it-trasparenza biex tipprevjeni l-evitar tat-taxxa. L-Istati Membri kollha kellhom jittrasponu din id-Direttiva sas-26 ta' Ġunju 2017. L-Irlanda u s-Slovakkja għamlu notifika parzjali fir-rigward ta' din id-Direttiva, iżda f'dawn iż-żewġ pajjiżi l-liġijiet ewlenin li jittrasponu din id-Direttiva għadhom fil-proċess leġiżlattiv nazzjonali. L-Irlanda u s-Slovakkja għandhom xahrejn biex jaqdu l-obbligi tagħhom; inkella, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE. Bħalissa hemm proċeduri ta' ksur miftuħa kontra 20 Stat Membru fir-rigward tan-nuqqas ta' traspożizzjoni tagħhom tal-aktar regoli reċenti tal-UE dwar il-Ġlieda Kontra l-Ħasil tal-Flus, 10 minnhom huma fl-istadju tal-ittra ta' intimazzjoni, filwaqt li 10 Stati Membri rċevew opinjoni motivata (tmienja f'Diċembru li għadda, u tnejn oħra f'Marzu 2018). Sadanittant, għadd ta' Stati Membri adottaw u nnotifikaw il-miżuri ta' traspożizzjoni tagħhom. Bħalissa l-Kummissjoni qed tivvaluta l-kompletezza tan-notifiki tal-Istati Membri u se tiddeċiedi dwar il-passi ta' segwitu xierqa fi żmien debitu.
Is-sigurtà tal-avjazzjoni: il-Kummissjoni tressaq lill-KROAZJA quddiem il-Qorti minħabba li naqset milli taġġorna l-leġiżlazzjoni nazzjonali
Illum il-Kummissjoni Ewropea ddeċidiet li tressaq lill-Kroazja quddiem il-Qorti tal-Ġustizzja tal-UE minħabba li naqset milli timplimenta xi wħud mir-regoli komuni Ewropej fil-qasam tas-sigurtà tal-avjazzjoni (ir-Regolament (KE) Nru 300/2008). Din hija kwistjoni ta' natura amministrattiva li mhijiex marbuta ma' nuqqasijiet fis-sigurtà. Dan ir-Regolament jobbliga lill-Istati Membri biex jaġġornaw il-leġiżlazzjoni nazzjonali tagħhom dwar is-sigurtà tal-avjazzjoni b'mod regolari. Din il-leġiżlazzjoni tiddefinixxi l-istrutturi organizzattivi, ir-responsabbiltajiet u l-mekkaniżmi għall-monitoraġġ tal-attivitajiet fl-ajruporti nazzjonali, fir-rigward tal-linji tal-ajru u fir-rigward ta' entitajiet marbuta mas-sigurtà tal-avjazzjoni. Dan biex jiġi żgurat li kwalunkwe kwistjoni ta' sigurtà tiġi skoperta u korretta malajr. Madankollu, u minkejja bosta talbiet mill-Kummissjoni, il-Kroazja għadha ma aġġornatx formalment il-leġiżlazzjoni rilevanti. Għaldaqstant, il-Kummissjoni ddeċidiet li tressaq il-kwistjoni quddiem il-Qorti tal-Ġustizzja tal-UE. Għal aktar tagħrif, irreferi għall-verżjoni sħiħa tal-istqarrija għall-istampa.
It-trasport bit-triq: il-Kummissjoni titlob lil tliet Stati Membri biex jimplimentaw bis-sħiħ ir-regoli tal-UE dwar il-piżijiet u d-dimensjonijiet massimi ta' ċerti vetturi tat-triq
Illum il-Kummissjoni talbet lill-Ġermanja, lill-Polonja u lis-Slovenja biex jittrasponu bis-sħiħ fil-liġi nazzjonali r-regoli aġġornati Ewropej dwar il-piżijiet u d-dimensjonijiet massimi ta' ċerti vetturi tat-triq (id-Direttiva 2015/719/UE). Dawn ir-regoli, li jikkonċernaw it-traffiku internazzjonali, jaqdu rwol importanti għall-funzjonament tas-suq intern u tal-moviment liberu tal-merkanzija fl-Ewropa. Fost l-oħrajn, id-Direttiva ddaħħal derogi għall-vetturi tqal tal-merkanzija b'rendiment ajrudinamiku mtejjeb, jew għal dawk li jaħdmu b'karburanti alternattivi. Dan biex ma jiġix ippenalizzat l-użu ta' vetturi aktar nodfa, li jistgħu jkunu itwal jew itqal mill-vetturi konvenzjonali. Din id-Direttiva kellha tkun implimentata mill-Istati Membri sas-7 ta' Mejju 2017. L-Istati Membri kollha kkonċernati issa għandhom xahrejn biex jiżguraw l-implimentazzjoni sħiħa tad-Direttiva; inkella, il-Kummissjoni tista' tressaq dawn il-każijiet quddiem il-Qorti tal-Ġustizzja tal-UE.
Is-sigurtà tal-avjazzjoni: il-Kummissjoni tinsisti mal-GREĊJA biex timmonitorja kif xieraq l-implimentazzjoni tal-istandards tas-sigurtà tal-avjazzjoni
Illum, il-Kummissjoni ddeċidiet li tibgħat ittra ta' intimazzjoni lill-Greċja minħabba li naqset li tikkonforma ma' xi wħud mir-regoli komuni Ewropej fil-qasam tas-sigurtà tal-avjazzjoni ċivili (ir-Regolament (KE) Nru 300/2008 u r-Regolament tal-Kummissjoni (UE) Nru 18/2010). Spezzjoni tal-Kummissjoni tal-awtorità xierqa tal-avjazzjoni ċivili Griega wriet li l-entitajiet responsabbli għall-implimentazzjoni tal-istandards tas-sigurtà tal-avjazzjoni fit-territorju Grieg ma kinux immonitorjati regolarment. Issa l-Greċja għandha xahrejn biex twieġeb għall-argumenti mressqa mill-Kummissjoni; inkella, il-Kummissjoni tista' tiddeċiedi li tibgħat opinjoni motivata.
Liċenzja tas-Sewqan: il-Kummissjoni titlob lil erba' Stati Membri biex japplikaw b'mod korrett ir-regoli komuni tal-UE
Illum, il-Kummissjoni ddeċidiet li tibgħat ittri ta' intimazzjoni lill-Ġermanja, lill-Italja, lil-Latvja u lin-Netherlands biex tħeġġiġhom jikkonformaw mar-regoli komuni Ewropej dwar il-liċenzji tas-sewqan (id-Direttiva 2006/126/KE kif emendata). L-Anness I tad-Direttiva jiddetermina kif ir-restrizzjonijiet għal-liċenzja (eż. il-ħtieġa li persuna tilbes nuċċali) u informazzjoni addizzjonali oħra jenħtieġ li jiġu murija fuq il-liċenzja. Madankollu, il-miżuri nazzjonali fil-Ġermanja, fl-Italja, fil-Latvja u fin-Netherlands imorru kontra xi wħud minn dawn ir-rekwiżiti. L-erba' Stati Membri issa għandhom xahrejn biex jirrispondu għall-argumenti mressqa mill-Kummissjoni. inkella, il-Kummissjoni tista' tiddeċiedi li tibgħat opinjoni motivata.
Is-sikurezza fit-toroq: il-Kummissjoni tfakkar lin-Netherlands bl-obbligu tagħhom ta' rappurtar
Illum il-Kummissjoni ddeċidiet li tfakkar lin-Netherlands bl-obbligu tagħhom ta' rappurtar skont il-leġiżlazzjoni tal-UE dwar l-ispezzjoni teknika tal-ġenb tat-triq tal-vetturi kummerċjali (id-Direttiva 2000/30/KE). Id-Direttiva teħtieġ li l-Istati Membri jikkomunikaw lill-Kummissjoni kull sentejn sett ta' dejta miġbura u relatata mal-ispezzjoni teknika tal-ġenb tat-triq tal-vettura kummerċjali (xarabanks, trakkijiet u trejlers tqal). L-Istati Membri kellhom iressqu r-rapporti dwar il-perjodu 2015-2016 sal-31 ta' Marzu 2017. Minkejja sforzi kontinwi biex jinkiseb ir-rapport, in-Netherlands ma kkonformawx mal-obbligu. Issa n-Netherlands għandhom xahrejn biex jirrimedjaw is-sitwazzjoni; inkella, il-Kummissjoni tista' tiddeċiedi li tibgħat opinjoni motivata.
It-Tassazzjoni: il-Kummissjoni titlob lill-BULGARIJA biex tbiddel ir-regoli tagħha dwar il-VAT għall-kumpaniji li jinnegozjaw fil-karburanti u għall-użu mhux kummerċjali tal-assi tal-kumpaniji
Illum il-Kummissjoni ddeċidiet li tibgħat ittri ta' intimazzjoni lill-Bulgarija biex titlob li r-regoli tagħha dwar it-taxxa fuq il-valur miżjud (VAT) jinġiebu konformi mal-liġi tal-UE. Każ wieħed jinvolvi l-fatt li l-kumpaniji żgħar li jinnegozjaw fil-karburanti bħalissa huma obbligati li jipprovdu ammonti eċċessivi ta' flus minn qabel sabiex jiggarantixxu li huma kapaċi jħallsu l-kont tal-VAT tagħhom. Il-kumpaniji kbar iridu biss jiddepożitaw garanzija ta' ammont ugwali għall-VAT dovuta għat-tranżazzjonijiet tagħhom. Il-Kummissjoni tqis li l-leġiżlazzjoni nazzjonali mhijiex kompatibbli mar-regoli tal-UE (id-Direttiva tal-VAT, id-Direttiva tal-Kunsill 2006/112/KE) u mal-libertà ta' intrapriża (l-Artikolu 16 tal-Karta tad-Drittijiet Fundamentali tal-UE). B'mod separat, il-Bulgarija qed tintalab li tbiddel ir-regoli tagħha dwar kif tiġi kkalkolata l-VAT dovuta meta l-kapital operatorju jintuża għal skopijiet privati jew mhux kummerċjali u meta l-kapital operatorju jiġi ttrasferit fi Stat Membru ieħor. Jekk l-Bulgarija ma tiħux azzjoni dwar dawn iż-żewġ talbiet fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Bulgari.
It-Tassazzjoni: il-Kummissjoni titlob lill-ĠERMANJA biex tallinja r-regoli tagħha mal-liġi tal-UE fir-rigward ta' skema tal-VAT għad-dispożizzjoni tal-bdiewa
Illum il-Kummissjoni ddeċidiet li tibgħat ittra ta' intimazzjoni lill-Ġermanja fir-rigward tal-applikazzjoni tagħha ta' skema speċifika tal-VAT għall-bdiewa. Ir-regoli tal-UE (id-Direttiva tal-VAT) jippermettu lill-Istati Membri japplikaw skema tal-VAT b'rata fissa għall-bdiewa. F'din l-iskema, il-bdiewa jimponu lill-klijenti tagħhom ħlas ta' ammont standard – jew “kumpens b'rata fissa” - għall-prodotti u s-servizzi agrikoli tagħhom, minflok japplikaw ir-regoli normali tal-VAT. Min-naħa tagħhom, dawk il-bdiewa ma jistgħux jitolbu kumpens tal-VAT li jkunu diġà ħallsu. L-iskema hija maħsuba biex tintuża mill-bdiewa li x'aktarx jesperjenzaw diffikultajiet amministrattivi meta jsegwu r-regoli normali tal-VAT. Madankollu, il-Ġermanja tapplika l-iskema b'rata fissa awtomatikament lill-bdiewa kollha, inklużi l-proprjetarji ta' azjendi agrikoli kbar li ma jkollhomx diffikultajiet bħal dawn. Barra minn hekk, skont iċ-ċifri mill-Istituzzjoni Suprema tal-Awditjar Ġermaniża (bil-Ġermaniż: Bundesrechnungshof), jekk tingħata r-rata fissa lill-bdiewa b'dan il-mod dan jista' jwassal għal kumpens żejjed għall-VAT fuq ix-xiri li jkunu ħallsu. Dan mhuwiex permess skont ir-regoli tal-UE u jiġġenera tgħawwiġ kbir tal-kompetizzjoni fis-suq intern. Jekk il-Ġermanja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Ġermaniżi.
Il-VAT fuq il-jottijiet: il-Kummissjoni tiftaħ proċeduri ta' ksur kontra ĊIPRU, il-GREĊJA u MALTA
Illum il-Kummissjoni ddeċidiet li tibgħat ittri ta' intimazzjoni lil Ċipru, lill-Greċja u lil Malta minħabba li ma imponux l-ammont korrett ta' Taxxa fuq il-Valur Miżjud (VAT) fuq il-provvista tal-jottijiet. Din il-kwistjoni tista' tiġġenera tagħwiġ kbir tal-kompetizzjoni u kienet suġġett li ssemma ħafna fil-kxif tal-informazzjoni dwar il-“Paradise Papers” is-sena l-oħra. Fid-dettall, il-proċeduri ta' ksur li nfetħu llum jikkonċernaw: bażi mnaqqsa tal-VAT għall-kiri tal-jottijiet – skema ġenerali tal-VAT ipprovduta minn Ċipru, il-Greċja u Malta. Ir-regoli attwali tal-UE dwar il-VAT jippermettu lill-Istati Membri li ma jintaxxawx il-provvista ta' servizz meta l-użu effettiv u t-tgawdija tal-prodott ikun barra mill-UE, iżda ma jippermettux tnaqqis ġenerali b'rata fissa mingħajr il-prova tal-post tal-użu reali. Malta, Ċipru u l-Greċja stabbilixxew linji gwida li skonthom aktar ma tkun kbira d-dgħajsa, inqas ma jitqies li l-kiri jseħħ fl-ilmijiet tal-UE, regola li tnaqqas ħafna r-rata tal-VAT applikabbli. It-tassazzjoni mhux korretta f'Ċipru u Malta ta' xiri ta' jottijiet permezz ta' dak li huwa magħruf bħala “kiri b'opzjoni ta' xiri”. Il-liġijiet Ċiprijotti u Maltin bħalissa jikklassifikaw il-kiri ta' jott bħala provvista ta' servizz minflok prodott. Dan jirriżulta fil-fatt li l-VAT qed tiġi imposta biss bir-rata standard fuq ammont żgħir tal-prezz tal-kost reali tal-inġenju ladarba l-jott jinxtara, u l-bqija tiġi ntaxxata bħala l-provvista ta' servizz u b'rata mnaqqsa ħafna. It-tliet Stati Membri issa għandhom xahrejn biex jirrispondu għall-argumenti mressqa mill-Kummissjoni. Jekk ma jiħdux azzjoni f'dawn ix-xahrejn, il-Kummissjoni tista' tibgħat opinjoni motivata lill-awtoritajiet tagħhom. Għal aktar tagħrif, irreferi għall-verżjoni sħiħa tal-istqarrija għall-istampa.
It-Tassazzjoni: il-Kummissjoni titlob lill-POLONJA biex tallinja r-regoli tagħha mal-liġi tal-UE fir-rigward tad-dazju tas-sisa fuq il-prodotti tal-enerġija
Illum il-Kummissjoni ddeċidiet li tibgħat ittra ta' intimazzjoni lill-Polonja fir-rigward ta' eżenzjoni mid-dazju tas-sisa għall-gass u għall-prodotti tal-faħam li bħalissa qed tiġi estiża għan-negozji kollha li jikkunsmaw ħafna enerġija li jaqgħu fil-kamp ta' applikazzjoni tal-Iskema tal-UE għan-Negozjar ta' Emissjonijiet (EU ETS). Ir-regoli tal-UE (id-Direttiva dwar it-Taxxa fuq l-Enerġija, id-Direttiva tal-Kunsill 2003/96/KE) jeħtieġu li n-negozji li jibbenefikaw mit-tali eżenzjonijiet minħabba li tejbu l-effiċjenza tal-enerġija jew ambjentali tagħhom, imorru lil hinn minn dak li hu meħtieġ mill-istrumenti vinkolanti tal-UE bħal pereżempju l-EU ETS. Madankollu, il-leġiżlazzjoni Pollakka ma tesiġix tali livell ta' effiċjenza fl-enerġija u l-approċċ tagħha joħloq tgħawwiġ tal-kompetizzjoni fis-suq intern. Jekk il-Polonja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Pollakki.